Document ID: 32013R0772

REGULAMENTUL (UE) NR. 772/2013 AL COMISIEI
din 8 august 2013
de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru difenilamină din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 18 alineatul (1) litera (b),
întrucât:
(1)
Conținuturile maxime de reziduuri (CMR) pentru difenilamină au fost stabilite în anexa II și în partea B din anexa III la Regulamentul (CE) nr. 396/2005. Difenilamina a făcut obiectul Deciziei 2009/859/CE a Comisiei din 30 noiembrie 2009 privind neincluderea difenilaminei în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță (2) și face obiectul Regulamentului de punere în aplicare (UE) nr. 578/2012 al Comisiei din 29 iunie 2012 privind neaprobarea substanței active difenilamină, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (3).
(2)
La 22 august 2011, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind CMR-urile existente pentru difenilamină în conformitate cu articolul 12 alineatul (1) din Regulamentul (CE) nr. 396/2005 (4), examinând în special riscurile pentru consumatori. Avizul respectiv a fost transmis Comisiei și statelor membre și pus la dispoziția publicului.
(3)
În avizul respectiv, autoritatea nu recomandă nici înscrierea difenilaminei în anexa IV la Regulamentul (CE) nr. 396/2005, nici includerea CXL-urilor în anexa II la regulamentul respectiv.
(4)
Toate autorizațiile existente pentru produsele de protecție a plantelor care conțin difenilamină au fost revocate. CMR-urile stabilite pentru această substanță activă în anexele II și III ar trebui, prin urmare, să fie eliminate, cu excepția celor referitoare la mere și la pere.
(5)
În ceea ce privește difenilamina din mere și pere, statele membre, țările terțe și operatorii din sectorul alimentar au informat Comisia în legătură cu o contaminare încrucișată inevitabilă care afectează merele și perele netratate și care se datorează prezenței reziduurilor de difenilamină în instalațiile de depozitare, în special în mașini, pe suprafețe și în recipiente (mai ales în coșuri). Înlăturarea completă a contaminării respective nu este fezabilă din punct de vedere tehnic în acest stadiu.
(6)
Pe baza datelor de monitorizare primite cu privire la contaminarea încrucișată, este oportun să se stabilească un CMR provizoriu cât mai mic posibil, ținând seama de preocupările consumatorilor ridicate de difenilamină, însă permițând în continuare comercializarea merelor și perelor netratate în condiții normale.
(7)
Deși în acest stadiu nu poate fi realizată o evaluare a riscurilor pentru consumatorul final, ca urmare a mai multor lacune în materie de date constatate de autoritate în dosarul privind difenilamină, se poate presupune, în mod rezonabil, că un CMR provizoriu de 0,1 mg/kg, care este de cincizeci de ori mai mic decât CMR-ul actual de 5 mg/kg, nu ar trebui să prezinte niciun risc inacceptabil pentru consumatori.
(8)
În conformitate cu articolul 16 alineatul (2) din Regulamentul (CE) nr. 396/2005, Comisia va reexamina situația în termen de doi ani de la data intrării în vigoare a prezentului regulament, pe baza oricăror noi date de monitorizare și a eventualelor alte noi elemente care ar deveni disponibile.
(9)
Prin urmare, Regulamentul (CE) nr. 396/2005 ar trebui să fie modificat în consecință.
(10)
Înainte ca CMR-urile modificate să devină aplicabile ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea CMR-urilor.
(11)
Partenerii comerciali ai Uniunii au fost consultați cu privire la noile CMR-uri prin intermediul Organizației Mondiale a Comerțului, iar observațiile lor au fost luate în considerare.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Cu toate acestea, se aplică de la 2 martie 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 august 2013.

Labels: 1
17
0
3
6